Claus Hjort Frederiksen (V), 2008-04-09:
Nej, jeg tror ikke, at regeringen har berøringsangst over for noget som helst.
Det eneste, vi interesserer os for, er sådan set, om det, vi foretager os, virker.
Det er sådan set den indfaldsvinkel, vi har til arbejdet.
Men jeg kan sige til spørgeren, at der mandag eller tirsdag i næste uge bliver offentliggjort en stor analyse af sygefraværet i en 90-siders-publikation med alt det, vi ved om sygefravær.
Vi ved temmelig meget om det sygefravær, som det offentlige har noget med at gøre.
Vi ved noget mindre om det sygefravær, der falder i de perioder, hvor arbejdsgiveren har dagpengeforpligtelsen, men nu får vi alle tallene på bordet.
Den viser bl.a., at 75 pct. af sygefraværet kan tilskrives en mindre grupper på 30 pct., og derfor er det jo vigtigt for os at få nogle instrumenter til at finde de grupper.
Vi ved også, at jo tidligere man griber ind og hjælper den syge, jo større effekt er der af tingene.
Så må man sige, at virksomhederne så skal bidrage med at indrette arbejdspladserne, så syge gradvis kan vende tilbage på arbejdsmarkedet.
Jeg kan godt forstå, at hr. Leif Lahn Jensen spørger, for Socialdemokratiet besluttede jo at trække sig ud af forhandlingerne og deltog derfor ikke i de drøftelser.
Men havde Socialdemokratiet deltaget i de drøftelser, så ville Socialdemokratiet også have været med til at træffe beslutning om, at når vi nu til juni vil komme med en omfattende plan for nedbringelse af sygefraværet, så havde det ingen mening på nuværende tidspunkt at pille nogle enkeltelementer ud.
Jeg kan sige, at regeringen cirka den 9. juni vil præsentere et omfattende udspil på sygedagpengeområdet, og vi indbyder alle partier til forhandlinger om den sygeplan, og det er rigtig fint, hvis Socialdemokraterne kan komme med forslag, der kan berige det arbejde.
I en tid med rekordlav ledighed, hvor der er akut mangel på arbejdskraft, er et godt arbejdsmiljø vejen frem.
Vi er nødt til at have fokus på arbejdsmiljøet, hvis vi vil sikre, at vi også i fremtiden har tilstrækkeligt med hænder og hoveder på det danske arbejdsmarked.
Som minister skal jeg jo sørge for, at rammerne for arbejdsmiljøarbejdet er i orden, og hvis jeg selv skal sige det, synes jeg, at vi i regeringen i de seneste år har gjort meget for at sikre de rigtige rammer.
Der har heller aldrig været ansat så mange i Arbejdstilsynet, som der er nu,
men lad mig fremhæve tre områder, hvor regeringen har gjort noget særligt for at forbedre arbejdsmiljøet:
For det første har vi gennemført en omfattende arbejdsmiljøreform.
Samtlige virksomheder i landet får tjekket deres arbejdsmiljø af Arbejdstilsynet, og hvis der under det tjek viser sig at være problemer, bliver der fulgt op på det, og virksomhederne bliver først sluppet igen, når problemerne er løst.
For det andet er der som en del af velfærdsaftalen afsat 3 mia. kr. i en forebyggelsesfond, og vi taler altså om rigtig mange penge - så mange, at de for alvor vil gøre en forskel.
De 3 mia. kr. skal bruges til at forebygge, at medarbejdere bliver slidt ned på offentlige og private virksomheder, og de mange penge i forebyggelsesfonden kommer dermed også kommunerne til gavn.
For det tredje er der i trepartsaftalen fra juni 2007 skabt et rigtig godt grundlag for et bedre arbejdsmiljø på offentlige arbejdspladser.
På finansloven for 2008 er der nemlig afsat midler til de initiativer, jeg netop har nævnt.
Derfor synes jeg at man kan konkludere, at regeringen har gjort en meget stor indsats på arbejdsmiljøområdet.